Jee sáá njia̱ꞌa rá yaꞌá, kua̱ꞌa̱nꞌ Jesús íyo ka̱ꞌ ichi yúnteñúꞌún Galilea, ya̱ suni naní Tiberias.
Jee kue̱ꞌe̱ꞌ víꞌí rá ñɨvɨ níkɨ́nꞌ ráa re̱ꞌ, chi nne̱ꞌyá ráa rá seña a̱nasɨ́ va̱ꞌa sáꞌá re̱ꞌ ya̱ xínúvi re̱ꞌ rá ñɨvɨ kúꞌvíꞌ.
Jee nkaa Jesús xi̱ni̱ꞌ yuku, jee ña̱kuneeꞌ re̱ꞌ yukuán jín rá te̱e súkuáꞌa re̱ꞌ ráa.
Jee va̱kuyatin viko Pascua ya̱ sáꞌá rá ñɨvɨ Israel.
Jee sáá nna̱neꞌen nu̱u̱nꞌ Jesús nna̱kune̱ꞌyá re̱ꞌ jee niniꞌ re̱ꞌ ya̱ kue̱ꞌe̱ꞌ víꞌí rá ñɨvɨ va̱ji nu̱u̱nꞌ nééꞌ re̱ꞌ, jee nkachiꞌ re̱ꞌ nu̱u̱nꞌ Felipe: ―¿Né núꞌ kɨ̱keꞌen‑ó i̱xta̱tíláꞌ kajiꞌ rá ñɨvɨ yaꞌá?
Soo nkachiꞌ Jesús suꞌva nu̱u̱nꞌ Felipe sáva kototúníꞌ re̱ꞌ maa, chi jíníꞌ re̱ꞌ ná kúvi ya̱ saꞌá re̱ꞌ.
Jee nna̱xiníkó Felipe nu̱u̱nꞌ Jesús: ―Ni ya̱ꞌvi ɨɨn te̱e sátíñú u̱vi̱ꞌ sientúꞌ (200) ki̱vɨ̱ꞌ nsáꞌ kenta keꞌen i̱xta̱tíláꞌ ya̱ ni̱ꞌi̱nꞌ ta ɨɨn ráa kajiꞌ ráa sú yakuꞌ.
Jee ɨɨn rá te̱e súkuáꞌa re̱ꞌ vá, ya̱ naní Andrés, ya̱ kúvi ñaniꞌ Simón Pedro, nkachiꞌ‑i nu̱u̱nꞌ re̱ꞌ:
―Yaꞌá íñɨ́ ɨɨn te̱e lúlí, ya̱ néen‑e u̱ꞌu̱nꞌ i̱xta̱tíláꞌ cebada jín u̱vi̱ꞌ tia̱ká. Soo ¿na̱ nu̱u̱nꞌ kenta yaꞌá nu̱u̱nꞌ kue̱ꞌe̱ꞌ víꞌí ñɨvɨ yaꞌá rúja? ―nkachiꞌ Andrés.
Jee nkachiꞌ Jesús: ―Sikúneeꞌ rán rá ñɨvɨ ―nkachiꞌ Jesús. Jee nééꞌ víꞌí yu̱ku̱ꞌ nu̱u̱nꞌ ñuꞌun yukuán. Jee ña̱kuneeꞌ yatin u̱ꞌu̱nꞌ mil (5000) máá rá te̱e.
Jee ntɨɨn Jesús rá i̱xta̱tíláꞌ vá, jee njia̱ꞌa re̱ꞌ ya̱ kútaꞌviꞌ nu̱u̱nꞌ Ndiosíꞌ, jee kuíre njia̱ꞌa re̱ꞌ maa nu̱u̱nꞌ rá te̱e súkuáꞌa re̱ꞌ ráa, jee suviráa nta̱sáva maa nu̱u̱nꞌ rá ñɨvɨ nééꞌ yukuán. Jee suni sukuán nsa̱ꞌá re̱ꞌ jín rá tia̱ká, jee njia̱ꞌa ráa maa nu̱u̱nꞌ rá ñɨvɨ vá ne̱ ntántúníꞌ nyajiꞌ rává nɨꞌɨ ne̱kua̱ꞌ nkuvi iniꞌ rává.
Jee sáá nkuvi iniꞌ ráa nyajiꞌ ráa, jee nkachiꞌ Jesús nu̱u̱nꞌ rá te̱e súkuáꞌa re̱ꞌ rává: ―Nastútú rán rá pedasúꞌ ya̱ nkino̱o nu̱u̱nꞌ ya̱ nyajiꞌ ráa, sáva nkɨ́naanꞌ ni ɨɨn pedasúꞌ ―nkachiꞌ re̱ꞌ.
Jee nna̱stútú ráa maa, jee nchu̱chítú ráa u̱xu̱vi̱ꞌ (12) chikívɨ́ꞌ jín rá pedasúꞌ ya̱ nkino̱o nu̱u̱nꞌ ya̱ u̱ꞌu̱nꞌ i̱xta̱tíláꞌ cebada ya̱ nyajiꞌ rá ñɨvɨ.
Saájee sáá niniꞌ rá ñɨvɨ vá seña a̱nasɨ́ ya̱ nsa̱ꞌá re̱ꞌ, jee nkachiꞌ ráa: ―Máá nááꞌ nijia ya̱ te̱e yaꞌá kúvi máá te̱e ya̱ íyó kiji iniꞌ ñɨ̱vɨ́ nakani‑i tu̱ꞌun kene yuꞌú Ndiosíꞌ ―nkachiꞌ ráa.
Soo sáá niniꞌ Jesús ya̱ rá ñɨvɨ vá kikeꞌen ráa re̱ꞌ jee tetuvi ñáꞌnú ráa re̱ꞌ kuvi re̱ꞌ te̱e kunisotíñú tatúníꞌ re̱ꞌ nu̱u̱nꞌ ráa, soo nkene tuku re̱ꞌ kua̱ꞌa̱nꞌ re̱ꞌ yuku sáva kuneeꞌ métúꞌún re̱ꞌ.